Бацька паэта, Іван Хведаравіч, быў надзвычай працавіты і сумленны чалавек, не любіў падману. Калі даваў слова, дык яго стрымліваў. Ніяк не мог зразумець, як можна гультаяваць, сядзець дома, калі ў полі шмат работ. Іван Хведаравіч ва ўсім быў справядлівы, дбайны, па-святому любіў зямлю. Маці паэта, Домна Іванаўна Хвалько родам з вёскі Задубенне. Яна заўсёды прываблівала людзей шчодрасцю адкрытай душы, лагоднай усмешкай ласкавых вачэй. Сваіх сыноў Яўгена, Фёдара, дачок Веру і Людмілу бацькі стараліся выхаваць працавітымі, дбайнымі, паважанымі людзьмі.